Riisuttu mies - Aku Louhimies; Harri Räty; Harri Räty; PV Lehtinen; Janne Laine; Kirka Sainio; Arttu Takalo; Sattva-Hanna Toiviainen; Tiina Kaukanen; Hannele Herttua; Aku Louhimies; Riikka Poulsen; et al. (2006)
Ohjaaja-käsikirjoittaja Aku Louhimies (s. 1968) ohjasi Taideteollisen korkeakoulun diplomityönään menestyselokuvan Levottomat (2000). Tämän jälkeen hän teki filmatisoinnin Kuutamolla (2002) Katja Kallion romaanista sekä Leo Tolstoin novellin pohjalta elokuvan Paha maa (2005). Louhimiehen lyhytelokuviin kuuluvat mm. Iso poika (1997) ja Ensi tiistaina Brahmsia (1997). Hänen ohjaamiaan televisiosarjoja ovat mm. Isänmaan toivot (1998) ja Sydänten akatemia (1998). Louhimies sai elokuvataiteen 3-vuotisen taiteilija-apurahan ja Suomen Elokuvaohjaajaliiton (Selo ry) Vuoden elokuvaohjaaja –palkinnon vuonna 2004. Elokuva Riisuttu mies (2006) on tarina kunnianhimosta ja tekopyhyydestä. Tarinan päähenkilö, kirkkoherra Antti Pitkänen (Samuli Edelmann) yrittää miellyttää kaikkia: vaimoaan, työkavereitaan, esimiehiään ja vaimon sukulaisia ja etsii hyväksyntää ympäriltään. Hän kärsii liikalihavuudesta, erektiohäiriöistä ja alkoholiongelmasta. Elokuva muodostuu Pitkäsen kasvutarinaksi. Tuotantoyhtiö Lasihelmi Filmi Oy ja käsikirjoittaja Veli-Pekka Hänninen selvittelivät oikeusteitse kiistaa käsikirjoituksen tekijänoikeudesta. Lehdistölle 31.1.2007 annetun tiedotteen mukaan Helsingin hovioikeus kielsi Riisutun miehen esittämisen 100 000 euron sakon uhalla. Hovioikeus katsoi, että elokuvan tuottanut Lasihelmi Filmi Oy loukkasi alkuperäiskäsikirjoituksen tehneen Hännisen oikeuksia valmistamalla hänen tekstinsä pohjalta ilman lupaa elokuvan yleisön saataville. Hännisen yhtiö Kirjoituksia Ruudun Takaa oli irtisanonut elokuussa 2005 Lasihelmifilmin kanssa tehdyn käsikirjoitussopimuksen. Hänninen ei ollut hyväksynyt käsikirjoitukseensa tehtyjä muutoksia. Hovioikeuden päätöksen jälkeen elokuvan levittäjä FS Film Oy ilmoitti vetävänsä kaikki Riisutun miehen kopiot pois levityksestä. Elokuva on myöhemmin esitetty televisiossa ja julkaistu DVD:llä. Riisuttu mies oli ennen hovioikeuden päätöstä saanut elokuvateattereissa 78 077 katsojaa. Mikko Kouki sai Jussi-palkinnon parhaasta miessivuosasta. Tallinnan Black Nights Film Festivalilla Samuli Edelmann palkittiin parhaana miesnäyttelijänä. Loppuvuodesta 2006 sai ensi-iltansa myös Louhimiehen televisiosarjansa Irtiottoja (2003) aineiston pohjalta työstämä elokuva Valkoinen kaupunki (2006). Seuraavaksi hän ohjasi filmatisoinnin Käsky (2008) Leena Landerin romaanista.
Keywords: alkoholinkäyttö; alkoholismi; avioliitto; elämänhallinta; erektiohäiriöt; evankelis-luterilainen kirkko; itsemurha; kirkolliset toimitukset; lapsettomuus; papit; raskaus; rock; seksuaalinen käyttäytyminen; Turku; usko; uskottomuus; yksinhuoltajat; ystävyys